මාළඹේ නෙවිල් ප්‍රනාන්දු රෝහල ගිවිසුමකින් තොරව රජයට පවරාගැනීමේ සිදුවීමට අදාලව සෞඛ්‍ය අමාත්‍ය රාජිත සේනාරත්නට එරෙහිව අද පස්වරුවේ රජයේ වෛද්‍ය නිලධාරීන්ගේ සංගමය අල්ලස් හෝ දූෂණ විමර්ශන කොමිසම වෙත පැමිණිල්ලක් ඉදිරිපත් කළා.මේ අතර, මාළඹේ නෙවිල් ප්‍රනාන්දු රෝහලේ පරිපාලන කටයුතු මේ වන විට රජයට පවරාගෙන ඇත්තේ අභිමතය පලකෙරෙන ලිපියකින් පමණක් බව සෞඛ්‍ය අමාත්‍යාංශයේ ලේකම් ජනක සුගතදාස මාධ්‍ය නිවේදනයක් නිකුත් කරමින් පවසනවා.රජයේ වෛද්‍ය නිලධාරීන්ගේ සංගමය පසුගියදා පැවති ප්‍රවෘත්ති සාකච්ඡාවකදී පැවසූයේ මාළඹේ නෙවිල් ප්‍රනාන්දු රෝහල රජයට පවරාගැනීමේ කිසිදු ගිවිසුමක් මේ වන විට අත්සන් කර නොමැති බවත් අගෝස්තු පළමුවැනිදා අත්සන් කෙරුණේ අභිමතය පලකිරීමේ ලිපියක් පමණක් වන බවයි.සෞඛ්‍ය අමාත්‍යාංශයේ ලේකම්වරයා නිකුත් කළ මාධ්‍ය නිවේදනය මගින් පෙන්වා දී ඇත්තේ අගෝස්තු මස 01 වැනිදා මාළඹේ නෙවිල් ප්‍රනාන්දු රෝහලේ පරිපාලන කටයුතු රජයට පවරාගන්නා ලද්දේ අභිමතය පලකිරීමේ ලිපියක් මගින් බවයි.එමෙන්ම නීතිපති දෙපාර්තමේන්තුව විසින් විධිමත් කරුණු ඇතුලත් ගිවිසුමක් මේ වන විට සකස්කරමින් සිටින අතර ඊට අදාල නීත්‍යනුකූල ලියකියවිලි සකස්කිරීමෙන් අනතුරුව අදාල පාර්ශවයන් ගිවිසුමට අත්සන් කරන බව නිවේදනයේ වැඩිදුරටත් සදහන්.මේ අතර අද පස්වරුවේ සයිටම් විරෝධී සිසුජන ව්‍යාපාරය සංවිධානය කළ සිසුජන සමුළුව නුගේගොඩ ආනන්ද සමරකෝන් එළිමහන් රංග පීඨයේදී පැවැත්වුනා.